Na temelju članka 95. Zakona o komunalnom gospodarstvu („Narodne novine" br. 68/18) i članka 39. Statuta Grada Pula-Pola („Službene novine” Grada Pule br. 07/09, 16/09, 12/11, 01/13 i 02/18), Gradsko vijeće Grada Pule na sjednici održanoj dana \_\_\_\_\_godine, donijelo je

**O D L U K U**

**o komunalnoj naknadi**

**I. OPĆE ODREDBE**

**Članak 1.**

Ovom Odlukom utvrđuju se mjerila i uvjeti za plaćanje komunalne naknade u gradu Puli-Pola (u daljnjem tekstu: grad Pula), a naročito područja zona u gradu Puli u kojima se naplaćuje komunalna naknada, koeficijent zone (Kz) za pojedine zone u gradu Puli u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, obveznici i obveze plaćanja komunalne naknade, rok plaćanja komunalne naknade, nekretnine važne za Grad Pulu-Pola (u daljnjem tekstu: Grad Pula) koje se u potpunosti ili djelomično oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava potpuno ili djelomično oslobađanje od plaćanja komunalne naknade.

**Članak 2.**

(1) Komunalna naknada plaća se za stambeni prostor, garažni prostor, poslovni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište.

(2) Komunalna naknada plaća se za nekretnine iz stavka 1. ovoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Grada Pule.

(3) Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

(4) Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

(5) Garažni i poslovni prostor unutar vojne građevine i građevinsko zemljište unutar vojne lokacije ne smatraju se garažnim i poslovnim prostorom te građevinskim zemljištem koje služi obavljanju poslovne djelatnosti u smislu odredbi ovoga članka.

**Članak 3.**

(1) Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:

1. stambeni, poslovni i garažni prostor po jedinici korisne površine, koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine" br. 40/97)

2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

(2) Iznos komunalne naknade po četvornome metru (m2) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

(3) Vrijednost boda komunalne naknade (B) određuje Odlukom Gradsko vijeće Grada Pule, a određuje se u kunama po četvornome metru (m2) korisne površine stambenog prostora u prvoj zoni grada Pule.

###### II. PODRUČJA ZONA KOMUNALNE NAKNADE

**Članak 4.**

(1) Komunalna naknada plaća se na cijelom području grada Pule.

(2) U gradu Puli utvrđuju se četiri (4) zone za određivanje visine komunalne naknade.

(3) Prvu zonu čini područje u gradu Puli omeđeno slijedećim ulicama: prometnica kod stare plinare od spoja sa Ulicom Prekomorskih brigada prema Pješčanoj uvali, Ulica Prekomorskih brigada do mosta na Vodnjanskoj cesti, Ulica 119. brigade i to područje ispod mosta do obale - Mandrač Tivoli, (na grafičkom prikazu -označeno zelenom bojom), te otočje Brijuni.

(4) Drugu zonu čini područje od vanjskih granica I. zone do granice obuhvata Generalnog urbanističkog plana grada Pule u dijelu koje čini građevinsko područje (na grafičkom prikazu označeno žutom bojom).

(5) Treću zonu čine izdvojena građevinska područja naselja Pula-Pola utvrđena Prostornim planom uređenja grada Pule (na grafičkom prikazu označeno ljubičastom bojom).

(6) Četvrtu zonu čini područje izvan granica građevinskog područja naselja Pula - Pola i njegovih izdvojenih građevinskih područja unutar granica grada Pule, te područje unutar obuhvata Slobodne zoneluke Pula (na grafičkom prikazu prikazano plavom bojom).

(7) Grafički prikaz područja zona čini sastavni dio ove Odluke.

**III. KOEFICIJENT ZONE**

**Članak 5.**

Utvrđuju se koeficijenti zona (Kz) u svrhu određivanja komunalne naknade za:

I. zonu 1,00

II. zonu 0,80

III. zonu 0,70

IV. zonu 0,50

**IV. KOEFICIJENT NAMJENE**

**Članak 6.**

Utvrđuju se koeficijenti namjene nekretnina (Kn) za:

- stambeni prostor - 1,00

- stambeni i poslovni prostor koji koriste neprofitne udruge građana - 1,00

- garažni prostor - 1,00

- neizgrađeno građevinsko zemljište - 0,05

- poslovni prostor ovisno o djelatnosti po područjima, (sukladno metodologiji Nacionalne klasifikacije djelatnosti 2007. – NKD 2007., „Narodne novine" br. 58/2007) kako slijedi:

|  |  |  |
| --- | --- | --- |
| **Koeficijent namjene** | **Područje,**  **Odjeljak,**  **Skupina,**  **Razred** | **Naziv djelatnosti** |
| **10** | **I** | **DJELATNOSTI PRUŽANJA SMJEŠTAJA TE PRIPREME I USLUŽIVANJA HRANE** |
|  | **K** | **FINANCIJSKE DJELATNOSTI I DJELATNOSTI OSIGURANJA** |
|  | **L** | **POSLOVANJE NEKRETNINAMA** |
|  | **M** | **STRUČNE, ZNANSTVENE I TEHNIČKE DJELATNOSTI osim Znanstveno istraživanje i razvoj (NKD 72)** |
|  | **79** | **Putničke agencije, organizatori putovanja (turoperatori) i ostale rezervacijske usluge te djelatnosti povezane s njima** |
|  | **80** | **Zaštitne i istražne djelatnosti** |
|  | **82** | **Uredske administrativne i pomoćne djelatnosti te ostale poslovne pomoćne djelatnosti** |
|  | **92** | **Djelatnosti kockanja i klađenja** |
|  | **93.2** | **Zabavne i rekreacijske djelatnosti** |
| **9** | **33** | **Popravak i instaliranje strojeva i opreme** |
|  | **81** | **Usluge u vezi s upravljanjem i održavanjem zgrada te djelatnosti uređenja i održavanja krajolika** |
|  | **G** | **TRGOVINA NA VELIKO I NA MALO; POPRAVAK MOTORNIH VOZILA I MOTOCIKALA** |
|  | **77** | **Djelatnosti iznajmljivanja i davanja u zakup (leasing)** |
|  | **78** | **Djelatnosti zapošljavanja** |
|  | **93.13** | **Fitnes centri** |
|  | **S** | **OSTALE USLUŽNE DJELATNOSTI osim Popravak obuće i proizvoda od kože (NKD 95.23), te Ostale osobne uslužne djelatnosti (NKD 96)** |
| **8** | **D** | **OPSKRBA ELEKTRIČNOM ENERGIJOM, PLINOM, PAROM I KLIMATIZACIJA** |
|  | **E** | **OPSKRBA VODOM; UKLANJANJE OTPADNIH VODA,**  **GOSPODARENJE OTPADOM TE DJELATNOSTI SANACIJE OKOLIŠA** |
|  | **J** | **INFORMACIJE I KOMUNIKACIJE** |
|  | **F** | **GRAĐEVINARSTVO** |
|  | **H** | **PRIJEVOZ I SKLADIŠTENJE** |
| **7** | **U** | **DJELATNOSTI IZVANTERITORIJALNIH ORGANIZACIJA I TIJELA** |
| **6** | **95.23** | **Popravak obuće i proizvoda od kože** |
|  | **96** | **Ostale osobne uslužne djelatnosti** |
| **5** | **B** | **RUDARSTVO I VAĐENJE** |
|  | **9** | **Pomoćne uslužne djelatnosti u rudarstvu** |
|  | **C** | **PRERAĐIVAČKA INDUSTRIJA osim proizvodnje metala, koksa i rafiniranih naftnih prerađevina (NKD 19 i 24)** |
| **4** | **O** | **JAVNA UPRAVA I OBRANA; OBVEZNO SOCIJALNO OSIGURANJE** |
|  | **A** | **POLJOPRIVREDA, ŠUMARSTVO I RIBARSTVO** |
|  | **P** | **OBRAZOVANJE** |
|  | **72** | **Znanstveno istraživanje i razvoj** |
|  | **Q** | **DJELATNOSTI ZDRAVSTVENE ZAŠTITE I SOCIJALNE SKRBI** |
|  | **R** | **UMJETNOST, ZABAVA I REKREACIJA osim Djelatnosti kockanja i klađenja (NKD 92), Fitnes centri (NKD 93.13), te Zabavne i rekreacijske djelatnosti (NKD 93.2)** |

**Članak 7.**

(1) Koeficijent namjene za građevinsko zemljište koje služi obavljanju poslovne djelatnosti iznosi 10% koeficijenta namjene koji je određen za poslovni prostor.

(2) U slučaju da u zgradi izgrađenoj na građevinskoj čestici, odnosno unutar kompleksa zemljišta koje služi u poslovne svrhe ima više vlasnika prostora obveznika plaćanja komunalne naknade, pripadajuća površina zemljišta određuje se razmjerno korisnoj površini njihovog poslovnog prostora u odnosu na ukupnu korisnu površinu zgrade, a kod kompleksa zemljišta u odnosu na ukupnu korisnu površinu svih zgrada unutar kompleksa.

**Članak 8.**

Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, uz predočen dokaz, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno za neizgrađeno građevinsko zemljište.

**Članak 9.**

U slučaju kada se u novoizgrađenom poslovnom prostoru ne obavlja poslovna djelatnost koeficijent namjene iznosi 2,00 sve do početka obavljanja djelatnosti, odnosno do prestanka razloga zbog kojeg se djelatnost nije obavljala.

**Članak 10.**

Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području grada Pule.

###### V. OBVEZNIK I ROKOVI PLAĆANJA KOMUNALNE NAKNADE

**Članak 11.**

(1) Obveznik plaćanja komunalne naknade je vlasnik ili korisnik stambenog prostora, poslovnog prostora, garažnog prostora, građevinskog zemljišta koje služi obavljanju poslovne djelatnosti i neizgrađenog građevinskog zemljišta na području grada Pule.

(2) Korisnik nekretnine plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

(3) Vlasnik nekretnine solidarno jamči za plaćanje komunalne naknade, ako je obveza plaćanja te naknade prenesena na korisnika nekretnine pisanim ugovorom.

(4) Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

(5) Obveznik plaćanja komunalne naknade iz stavka 1. ovoga članka dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti upravnom tijelu nadležnom za poslove komunalnog gospodarstva Grada Pule nastanak te obveze odnosno promjenu tih podataka.

(6) Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

**Članak 12.**

(1) Rješenje o komunalnoj naknadi donosi upravno tijelo nadležno za poslove komunalnog gospodarstva Grada Pule u skladu s ovom Odlukom i Odlukom o vrijednosti boda komunalne naknade (B) u postupku pokrenutom po službenoj dužnosti.

(2) Rješenje o komunalnoj naknadi donosi se do 31. ožujka tekuće godine, ako se odlukom Gradskog vijeća Grada Pule mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

(3) Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

(4) Rješenjem o komunalnoj naknadi utvrđuje se:

1. iznos komunalne naknade po četvornome metru (m2) nekretnine

2. obračunska površina nekretnine

3. godišnji iznos komunalne naknade

4. mjesečni iznos komunalne naknade odnosno iznos obroka komunalne naknade ako se naknada ne plaća mjesečno i

5. rok za plaćanje mjesečnog iznosa komunalne naknade odnosno iznosa obroka komunalne naknade ako se naknada ne plaća mjesečno.

(5) Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m2) površine nekretnine.

(6) Ništavo je rješenje o komunalnoj naknadi koje nema sadržaj propisan stavkom 4. ovog članka.

(7) Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba upravnom tijelu županije nadležnom za poslove komunalnog gospodarstva.

**Članak 13.**

(1) Komunalna naknada za stambeni prostor, garažni prostor i neizgrađeno građevinsko zemljište, plaća se tromjesečno s dospjećem zadnjeg dana trećeg mjeseca svakog tromjesečja, dok obveznici plaćanja komunalne naknade za poslovne prostore istu plaćaju s danom dospjeća petnaestog dana u mjesecu za tekući mjesec.

(2) Na zakašnjele uplate plaća se zakonska zatezna kamata.

###### VI. OSLOBAĐANJE OD OBVEZE PLAĆANJA KOMUNALNE NAKNADE

**Članak 14.**

(1) Od obveze plaćanja komunalne naknade u potpunosti se oslobađaju nekretnine važne za Grad Pulu kako slijedi:

1. nekretnine u vlasništvu Grada Pule ili nekretnine dane na korištenje Gradu Puli,
2. nekretnine u kojima obavljaju djelatnosti trgovačka društva, javne ustanove i druge pravne osobe, kojima je osnivač i vlasnik Grad Pula,
3. nekretnine u kojima trgovačka društva, javne ustanove i druge pravne osobe iz oblasti javnih potreba obavljaju djelatnost koja se po zakonu financira iz Proračuna Grada Pule,
4. nekretnine koje se koriste za obavljanje vatrogasne djelatnosti ili
5. nekretnine koje koriste pravne osobe koje obavljaju djelatnosti javnog predškolskog, osnovnoškolskog i srednjoškolskog obrazovanja

(2) Od obveze plaćanja komunalne naknade djelomično će se osloboditi nekretnine koje koriste trgovačka društva, javne ustanove i druge pravne osobe u suvlasništvu Grada Pule prema postotku udjela Grada Pule u vlasništvu istih.

(3) Za nekretnine iz stavka 1. i 2. ovoga članka koje se daju u najam, podnajam, zakup, podzakup ili na raspolaganje drugim pravnim i fizičkim osobama plaća se komunalna naknada.

(4) Obveznik plaćanja je pravna i fizička osoba koja koristi nekretninu iz stavka 3. ovoga članka.

**Članak 15.**

(1) Od obveze plaćanja komunalne naknade u tekućoj godini za stambeni prostor koji koriste za stanovanje potpuno će se osloboditi:

1. obveznici plaćanja komunalne naknade ako je prosječan prihod po članu obveznikova domaćinstva za prethodnu godinu bio manji od 30% prosječno mjesečno isplaćene neto plaće po zaposlenom u Republici Hrvatskoj,
2. obveznici koji primaju stalnu mjesečnu novčanu pomoć putem službe socijalne skrbi, pod uvjetom da nisu korisnici subvencije troškova stanovanja, te da je prosječan prihod po članu obveznikova domaćinstva za prethodnu godinu bio manji od 30% prosječno mjesečno isplaćene neto plaće po zaposlenom u Republici Hrvatskoj.

(2) Zahtjev za oslobađanje od obveze plaćanja komunalne naknade podnosi se najkasnije do 31. ožujka tekuće godine za tu godinu.

(3) Uz zahtjev iz stavka 2. ovoga članka obveznik plaćanja dužan je priložiti uvjerenje o visini ukupnih prihoda svih članova obiteljskog domaćinstva za prethodnu godinu i uvjerenje o prebivalištu.

(4) Prihodom u smislu ovog članka smatra se prihod ostvaren na osnovi samostalnog i nesamostalnog rada, mirovine i drugih prihoda prema propisima o porezu na dohodak.

**Članak 16.**

Od obveze plaćanja komunalne naknade potpuno će se osloboditi vlasnici ili korisnici nekretnina iz članka 15. ove Odluke pod uvjetom da te nekretnine ne daju u zakup, podzakup, najam, podnajam, na korištenje i sl.

**Članak 17.**

Upravno tijelo nadležno za poslove komunalnog gospodarstva donosi rješenje o potpunom ili djelomičnom oslobađanju od plaćanja komunalne naknade po zahtjevu stranke ili po službenoj dužnosti.

**VII. PRIJELAZNE I ZAVRŠNE ODREDBE**

**Članak 18.**

Danom stupanja na snagu ove Odluke prestaje važiti Odluka o komunalnoj naknadi Grada Pule („Službene novine“ Grada Pule br. 17/09, 07/12 i 04/14)

**Članak 19.**

Ova Odluka objavljuje se u „Službenim novinama” Grada Pule, a stupa na snagu od 01.01.2019. godine.

Klasa:

Urbroj:

Pula, \_\_\_\_\_\_2019.

GRADSKO VIJEĆE GRADA PULA

###### PREDSJEDNIK

###### Tiziano Sošić